CELEX: 32011D0149
Language: sk
Date: 2011-03-07 00:00:00
Title: 2011/149/EÚ: Rozhodnutie Komisie zo 7. marca 2011 o historických emisiách z leteckej dopravy podľa článku 3c ods. 4 smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Spoločenstve [oznámené pod číslom K(2011) 1328]  Text s významom pre EHP

8.3.2011   
            
            
               SK
            
            
               Úradný vestník Európskej únie
            
            
               L 61/42
            
         ROZHODNUTIE KOMISIE
   zo 7. marca 2011
   o historických emisiách z leteckej dopravy podľa článku 3c ods. 4 smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Spoločenstve
   [oznámené pod číslom K(2011) 1328]
   (Text s významom pre EHP)
   (2011/149/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Spoločenstve a ktorou sa mení a dopĺňa smernica Rady 96/61/ES (1), a najmä na jej článok 3c odsek 4,
   keďže:
   
               (1)
            
            
               Článkom 3c smernice 2003/87/ES sa stanovuje celkové množstvo kvót, ktoré sa majú prideliť prevádzkovateľom lietadiel. Toto množstvo sa stanovuje ako percentuálny podiel historických emisií z leteckej dopravy. V článku 3 písm. s) smernice 2003/87/ES sa historické emisie z leteckej dopravy vymedzujú ako priemer ročných emisií v kalendárnych rokoch 2004, 2005 a 2006 z lietadiel vykonávajúcich leteckú činnosť uvedenú v prílohe I k smernici 2003/87/ES. Podľa článku 3c ods. 2 a 3 danej smernice by sa celkové množstvo kvót, ktoré sa majú prideliť prevádzkovateľom lietadiel, malo vypočítať na základe uvedeného historického priemeru.
            
         
               (2)
            
            
               Ako sa predpokladá v článku 18b smernice 2003/87/ES, Komisii pomáha Eurocontrol. Za najlepšie dostupné údaje na výpočet historických emisií sa považovali komplexné údaje o letovej prevádzke obsiahnuté v databázach Eurocontrolu, a to konkrétne v databázach úradu Central Route Charges Office (Ústredný úrad traťových poplatkov, CRCO) a jednotky Central Flow Management Unit (Centrálna jednotka pre manažment prepravného toku, CFMU). Tieto poskytujú okrem iného výpočet skutočnej dĺžky trasy každého letu. Emisie sa potom vypočítali pre každý jednotlivý let, pričom sa použila metóda ANCAT 3 (Abatement of Nuisances Caused by Air Transport) a metóda CASE (Calculation of Emissions by Selective Equivalence). Tento prístup k výpočtu historických emisií bol ďalej vylepšený použitím informácií o skutočnej spotrebe paliva, ktoré dobrovoľne poskytol reprezentatívny počet prevádzkovateľov lietadiel, čo pomohlo zlepšiť presnosť modelového prístupu. Ďalšie výpočty sa vykonali s cieľom zohľadniť spotrebu paliva súvisiacu s pomocnými zdrojmi (APU). Pritom sa najskôr zistilo, koľko paliva spotrebujú v priemere pomocné zdroje v rôznych typoch lietadiel. Jednotlivé emisné faktory spotreby paliva pomocnými zdrojmi sa potom extrapolovali, aby sa vypočítalo celkové množstvo emisií z APU, pričom sa uplatnil postup, v rámci ktorého sa zohľadnil skutočný podiel na spotrebe paliva pri letoch v rámci EÚ ETS pre každý typ lietadla a využitie elektrickej energie z pozemných zdrojov na letiskách. Emisie zodpovedajúce výslednej celkovej spotrebe paliva pomocnými zdrojmi sa zahrnuli do historických emisií z leteckej dopravy za rok 2004, rok 2005 a rok 2006.
            
         
               (3)
            
            
               Ročné emisie z lietadiel vykonávajúcich leteckú činnosť uvedenú v prílohe I k smernici 2003/87/ES sa v kalendárnom roku 2004 stanovili na 209 123 585 ton CO2. Ročné emisie z takýchto lietadiel sa v kalendárnom roku 2005 stanovili na 220 703 342 ton CO2 a ročné emisie z takýchto lietadiel sa v kalendárnom roku 2006 stanovili na 228 602 103 ton CO2. Historické emisie z leteckej dopravy stanovené ako aritmetický priemer uvedených emisií preto zodpovedajú objemu 219 476 343 ton CO2.
            
         
               (4)
            
            
               Komisia uskutočnila konzultácie s Výborom pre zmenu klímy zriadeným podľa článku 9 rozhodnutia Európskeho parlamentu a Rady č. 280/2004/ES z 11. februára 2004 o mechanizme sledovania emisií skleníkových plynov v Spoločenstve a uplatňovania Kjótskeho protokolu (2),
            
         PRIJALA TOTO ROZHODNUTIE:
   Článok 1
   Na účely článku 3c ods. 1 a 2 smernice 2003/87/ES sa historické emisie z leteckej dopravy stanovujú na 219 476 343 ton CO2.
   Článok 2
   Toto rozhodnutie je určené členským štátom.
   
      V Bruseli 7. marca 2011
      
         
            Za Komisiu
         
         Connie HEDEGAARD
         
            členka Komisie
         
      
   
   
      (1)  Ú. v. EÚ L 275, 25.10.2003, s. 32.
   
      (2)  Ú. v. EÚ L 49, 19.2.2004, s. 1.